מרטין מונטי

מרטין ג'יימס מונטי (Martin James Monti; 24 באוקטובר 1921 - 11 בספטמבר 2000) היה טייס בחילות האוויר של ארצות הברית במלחמת העולם השנייה. באוקטובר 1944 נפקד מיחידתו בהודו והגיע לאיטליה. שם גנב מטוס צבאי וערק עמו לצד הגרמני, בו שירת באס אס. לאחר תום המלחמה נעצר ובהמשך נשפט בארצות הברית באשמת בגידה וריצה כ-20 שנות מאסר.

ביוגרפיה
מונטי נולד בעיר סנט לואיס שבמיזורי, בן למשפחה קתולית ובה שבעה ילדים. אביו היה שווייצרי-איטלקי שהיגר לארצות הברית ואמו הייתה ממוצא גרמני. בנעוריו אימץ השקפה אנטי קומוניסטית חזקה והיה לאחד מחסידיו של הכומר צ'ארלס קוגלין, שהחזיק בעמדות אנטי קומוניסטיות, אנטישמיות ופרו פשיסטיות.

במלחמת העולם השנייה
ב-1942 ניסה מונטי להתגייס לצי ארצות הברית, שבו שירתו ארבעה מאחיו. בנובמבר 1942 התגייס לחילות האוויר של צבא ארצות הברית ובמרץ 1944 הוסמך כטייס. הוא הטיס מטוסים מדגם P-39 אייר קוברה וכן מדגם P-38 לייטנינג. באוגוסט 1944 נשלח לשירות מעבר לים והוצב בהודו, בקראצ'י שבתחומי פקיסטן של היום, בהמתנה להצבה לתפקיד קרבי.

ב-1 באוקטובר 1944, כשהיה בדרגת סגן, הוא נפקד מיחידתו בהודו, עלה לטיסה במטוס תובלה C-46 שטס לקהיר שבמצרים. משם הצליח לטוס לטריפולי שבלוב ואז אל החזית האיטלקית, לשם הגיע ב-4 באוקטובר. הוא ניסה לקבל תפקיד כטייס קרבי, אך נדחה כיוון שמסמכיו לא היו מסודרים. אז הגיע לשדה התעופה של טייסת 354 ליד נאפולי. משימת הטייסת הייתה להכין מטוסים לקראת העברתם לטייסות קדמיות. מונטי עלה שם על מטוס F5E לייטנינג, שהיה גרסת סיור וצילום של ה-P-38, ואשר נדרש לטיסת ניסוי לאחר תיקונים. הוא הטיס את המטוס צפונה לתוך תחומי איטליה הכבושה בידי הגרמנים ונחת במסלול עשב במילאנו ב-13 באוקטובר 1944. הוא נלקח בשבי ומטוסו נתפס כשהוא שלם לחלוטין ונמסר ללופטוואפה לבדיקה.

מונטי טופל בתחילה כשבוי, אך לאחר כחודש הצליח לשכנע את שוביו שהוא מעוניין לעבור לצידם. הוא הועבר לברלין ושם עבר מבחן רדיו לקראת האפשרות שישמש כקריין תעמולה ברדיו לכוחות בעלות הברית. הוא לא הצטיין במבחן, עבד זמן קצר ברדיו המדינה הגרמני לצד מילדרד גילארס. בהמשך הצטרף ליחידת האס אס קורט אגרס , יחידת תעמולה מיוחדת של כתבי מלחמה, שחלקם סיקרו את פעולת הכוחות הגרמנים בחזית וחלקם פעלו בעורף, שם השתמש מונטי בשם הנעורים הגרמני של אימו, וייטהאופט (Weithaupt). תפקידו היה לכתוב עלונים לחלוקה לשבויי מלחמה של בעלות הברית, אשר דחקו בהם להצטרף למאבק נגד הקומוניזם. הוא הועבר מברלין לצפון איטליה ושם שירת עד לכניעת גרמניה.

לאחר המלחמה
ב-10 במאי 1945 הסגיר מונטי את עצמו לצבא האמריקאי כשהוא עדיין לבוש במדי האס אס. טענתו כי הם ניתנו לו על ידי פרטיזנים שעזרו לו להימלט התקבלה והצבא לא הבין באותה עת שהוא ערק לצד הגרמני. הוא הועמד לדין צבאי בגין עריקה וגניבת מטוס (שלטענתו השתמש בו לפעולה נגד הגרמנים עד שהופל), אבל לא נשפט על שירותו באס אס. הוא נידון ל-15 שנות מאסר. אבל ב-1946 עונש המאסר שלו הושעה. באופן מדהים הוא הצליח להתגייס מחדש לחילות האוויר בפברואר 1947 כחייל פשוט והגיע לדרגת סמל.

עברו בשירות הנאצים השיג אותו לבסוף, מחלקת החקירות הפליליות של צבא ארצות הברית חקרה בעניינו ובנובמבר 1947 דלף סיפורו לעיתונאי ופורסם בעיתון וושינגטון פוסט. ב-26 בינואר 1948 נעצר מונטי, שוחרר מן השירות הצבאי ונעצר מיד על ידי ה-FBI. בהערכה רפואית ופסיכולוגית שנעשתה לו הוא נמצא שפוי וכשיר להישפט, הוא הוערך כאינטליגנטי מאד, אך כלא בוגר וכבעל נטייה להפרעה טורדנית-כפייתית ולפרנויה.

ב-17 בינואר 1949 הועמד מונטי למשפט באישום של בגידה תחת השם מרטין וייטהאופט. הוא הואשם ב-21 עבירות, כפר באשמה אך מיד אחר כך הודה. הוא הורשע ונידון למאסר של 25 שנים ולקנס של עשרת אלפים דולר.

בשנת 1968 שוחרר מונטי על תנאי מכלא פורט לוונוורת'. מאז חי באלמוניות עד מותו בשנת 2000.

קישורים חיצוניים
 The Curious Case of Martin James Monti, באתר Strategypage.com
 סיפורו של מרטין מונטי, בערוץ ההיסטוריון מארק פלטון באתר יוטיוב


קטגוריה:טייסי חילות האוויר של צבא ארצות הברית במלחמת העולם השנייה
קטגוריה:אמריקאים משתפי פעולה עם הנאצים
קטגוריה:אנשי אס אס
קטגוריה:מורשעים בעבירות ביטחון בארצות הברית
קטגוריה:אמריקאים שנולדו ב-1921
קטגוריה:אמריקאים שנפטרו ב-2000